વડાપ્રધાન નરેન્દ્ર મોદી અને જાપાનના વડાપ્રધાન શિન્ઝો આબે 13 સપ્ટેમ્બરથી બે દિવસની ગુજરાત મુલાકાતે છે. ડિસેમ્બર 2015 બાદ આ બંને નેતાઓની આ બીજી દ્વિપક્ષીય મુલાકાત છે. આ પહેલા પીએમ મોદીએ ગત વર્ષે નવેમ્બરમાં જાપાનની યાત્રા કરી હતી અને છેલ્લા 3 વર્ષમાં પીએમ મોદી અને પીએમ શિન્ઝો આબે 10 વાર મળી ચૂક્યા છે. આ પહેલી એવી ઘટના છે, જ્યારે કોઇ અન્ય દેશના વડાપ્રધાન ભારતમાં દિલ્હી ન જતાં સીધા ગુજરાત આવી રહ્યા હોય. અમદાવાદ એરપોર્ટ પર ઉતરતાની સાથે જ પીએમ મોદી અને પીએમ શિન્ઝો આબે એકસાથે રોડ શોમાં ભાગ લેશે. શિન્ઝો આબેની આ ભારતની મુલાકાત જેટલી વિશેષ, તેટલી જ મહત્વપૂર્ણ પણ છે. સૂત્રો અનુસાર, આ બે દિવસ દરમિયાન ભારત અને જાપાન વચ્ચે અનેક કરારો પર હસ્તાક્ષર થશે.